SAN FERNANDO CITY, LA UNION - Kalpasan ti namin-adu a daras a pannakapaayna a dumar-ay iti concioliation conference ti maysa a chief tanod gapu iti panangdanogna ken panagpangta iti maysa nga agtutubo ket naireklamo ita iti pulisya ti nasao nga opisyal.
Immuna iti daytoy, bulan pay laeng iti Abril idi dinanog ken pinangtaan ti suspek a ni Samson Galvez, chief tanod ti Brgy. Nagyubuyuban, San Juan, La Union ti biktima a ni Peter Perillo Jr., 17-anyos.
Naamuan nga agpada a dimmar-ay iti coronation night dagiti dua ken bayat nga agal-ala iti video ni Perillo ket aksidentena a nadungpar ti tugawan ni Galvez.
Gapu iti daytoy, kellaat a narurod ni Galvez ket dinanogna ti barito bayat a nagpangta pay nga ipatiliwna iti pulis gapu iti panagirugida iti riribuk.
Iti kabigatanna ket nayuman ti kaso iti barangay justice system ngem agingga ita ket saan pay laeng a nagparang iti panagdengngeg ni Galvez.
Iti agdama ket ur-urayen laengen ti pamilya Perillo ti pangngeddeng ti barangay seknan iti insidente.
ilo_Latn ilo_Latn ilo_Latn ilo_Latn ilo_Latn ilo_Latn